NARIADENIE KOMISIE (ES) č. 81/2006
z 18. januára 2006,
ktorým sa mení a dopĺňa nariadenie (EHS) č. 1538/91, pokiaľ ide o názvy, ktoré možno použiť pri uvádzaní hydinového mäsa na trh v prípade obmedzeného prístupu hydiny k vonkajším výbehom
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1906/90 z 26. júna 1990 o niektorých normách pre uvádzanie hydiny na trh (1), a najmä na jeho článok 9,
keďže:
(1)
Nariadením Komisie (EHS) č. 1538/91 (2) sa ustanovujú podrobné pravidlá uplatňovania nariadenia (EHS) č. 1906/90.
(2)
V záujme ochrany spotrebiteľa pred zavádzajúcimi tvrdeniami, ktoré by mohli byť použité s nekalým úmyslom získať vyššie ceny, ako sú ceny uplatniteľné na mäso hydiny chovanej „štandardným“ spôsobom, sú v článku 10 nariadenia (EHS) č. 1538/91 podrobne vymenované označenia týkajúce sa spôsobu chovu. Okrem toho sa v prílohe IV k uvedenému nariadeniu podmieňuje použitie označenia o spôsobe chovu dodržiavaním presne stanovených kritérií.
(3)
V rámci presne stanovených kritérií vymedzujúcich podmienky, za ktorých sa môže hydinové mäso uvádzať na trh pod názvami „chov vo voľnom výbehu“, „chov tradičným spôsobom na paši“, „chov na paši - úplná voľnosť“, zohráva hlavnú úlohu kritérium predpisujúce prístup k voľnému výbehu počas určitého obdobia života hydiny.
(4)
S cieľom ochrany verejného zdravia a zdravia zvierat sa môže obmedzeniami, vrátane veterinárnych obmedzení, prijatými na základe práva Spoločenstva zamedziť prístupu hydiny k voľnému výbehu.
(5)
Pokiaľ výrobca nemôže naďalej dodržiavať všetky podmienky chovu vymedzené v prílohe IV k nariadeniu (EHS) č. 1538/91, v záujme spotrebiteľa je povinný prestať používať voliteľnú etiketu o spôsobe chovu.
(6)
S cieľom zohľadniť ekonomické následky, ktoré by mohli zanechať dočasné obmedzenia nezávislé od vôle výrobcu, a vzhľadom na to, že odvetvie ako celok potrebuje určitý čas na prispôsobenie, najmä pokiaľ ide o označovanie etiketami, a pod podmienkou, že sa tým neovplyvní podstatným spôsobom kvalita produktov, by sa malo ustanoviť prechodné obdobie, počas ktorého výrobca musí mať možnosť aj naďalej používať etikety o spôsobe chovu.
(7)
Uplatňovanie tejto výnimky by sa v záujme spotrebiteľa malo časovo obmedziť.
(8)
Je potrebné stanoviť osobitné výnimky z definícií rôznych spôsobov chovu.
(9)
Nariadenie (EHS) č. 1538/91 by sa preto malo zodpovedajúcim spôsobom zmeniť a doplniť.
(10)
Opatrenia stanovené v tomto nariadení sú v súlade so stanoviskom Riadiaceho výboru pre hydinové mäso a vajcia,
PRIJALA TOTO NARIADENIE:
Článok 1
Príloha IV nariadenia (EHS) č. 1538/91 sa mení a dopĺňa takto:
1.
Za názvom „Príloha IV“ sa dopĺňa táto uvádzacia veta:
„Podmienky uvedené v článku 10 sú tieto:“
2.
Dopĺňa sa tento pododsek:
„V prípade obmedzenia, vrátane veterinárneho obmedzenia, prijatého na základe práva Spoločenstva s cieľom ochrániť verejné zdravie a zdravie zvierat, ktorým sa zamedzí prístupu hydiny k voľnému výbehu, hydina chovaná podľa spôsobov chovu opísaných v prvom pododseku písmenách c), d) a e) s výnimkou perličiek chovaných vo voliérach sa môže aj naďalej uvádzať na trh s uvedením osobitného odkazu na spôsob chovu počas trvania obmedzenia, avšak v žiadnom prípade nie dlhšie ako dvanásť týždňov.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 18. januára 2006